Twee metrobeamptes vas oor 'omkoopgeld' | Maroela Media
Twee beamptes van die Ekurhuleni-metropolisie sal binnekort in die hof verskyn ná hulle na afloop van hul skof buite hul polisiëringsgebied beweeg het om na bewering omkoopgeld van padgebruikers te eis.
Wilfred Kgasago, woordvoerder van die Ekurhuleni-metropolisie (EMPD), het gesê die voorval het Vrydagmiddag plaasgevind.
'n Vragmotorbestuurder is omstreeks 14:00 by die kruising van Khotso- en Hospitalweg in Katlehong in Johannesburg afgetrek deur 'n gemerkte EMPD-voertuig en twee manlike beamptes in volledige uniform.
"Die vragmotorbestuurder het beweer die beamptes het hom ingelig die dokumentasie wat hy aan hulle getoon het, was nie voldoende nie en hulle het R1 000 omkoopgeld geëis om hom vry te laat."
Die bestuurder het volgens Kgasago die EMPD se eenheid vir interne aangeleenthede gekontak en die EMPD het die Valke in kennis gestel. Die vragmotorbestuurder het daarna met die verdagte op 'n plek ooreengekom waar die omkoopgeld glo oorhandig sou word.
Kgasago het verduidelik die bestuurder het gemerkte banknote ter waarde van R1 000 op die ooreengestemde ligging in Katlehong aan die beamptes oorhandig. "Kort daarna is die twee beamptes voorgekeer en is daar beslag gelê op die gemerkte note. Hulle is geboei en na die Katlehong Noord-polisiestasie geneem."
Volgens Kgasago is die twee beamptes van die Alberton-polisiëringsgebied en het hul skof Vrydag 06:00 begin en 14:00 klaargemaak. "Hulle het ná hul amptelike skof buite die gebied waar hulle werk beweeg en glo die omkoopgeld geëis."
Die beamptes, albei in hul laat dertigs, sal binnekort in die Palmridge-landdroshof verskyn op aanklagte van korrupsie en afpersing.
Leer ook nooit maar hulle oe word groter by die dag hoe meer jy het meer wil jy he.
Vrot Korrup tot op die been
Tjo Tjo geld, was beslis nie die eerste keer gewees nie. Hele toekoms is verwoes vir R1000
Wow …… mooi so! Vang al die korupte beamptes en net die goeies bly oor.
Het dit al voorheen genome hoe skelm hulle in Kempton is maar dit word nooit geplaas nie. All verkeersbeamptes moet ondersoek word wit of swart stuur hulle vir poligraaf toetse en jy sal geskok wees hoeveel is korrup.